정조 11년
丁未四月初二日申時上御熙政堂大臣有司堂上吏兵判禮刑堂與御史入侍時領議政金致仁左議政李在協右議政兪彦鎬有司堂上徐有隣李秉模吏曹判書尹蓍東兵曹判書金履素刑曹判書李崇祜戶曹判書李在簡刑曹參議金履禧禮曹參判徐晦修參議鄭存中右副承旨洪仁浩假注書李德鉉記事官李相璜金祖淳以次進伏訖致仁等曰朝晝異候聖體若何上曰一樣矣致仁等曰王大妃殿氣候若何上曰一樣矣致仁等曰惠慶宮氣候若何上曰一樣矣致仁曰今日雖不以次對來會而備堂之登筵者多敢此奏事矣上曰爲之致仁曰原春監司金載瓚狀啓以爲嶺西諸邑本以産松之地兼有沿水之路京營各司或曰軍用收藏或曰公廨繕葺稱以私養山尺關纔下千斧齊擧數十年來藪壑殆空甚至猾吏富商輩寅緣圖得作爲利窟流下之際名色不同到泊之後需用各異況且公差誅求之端小民轉輸之苦最爲難支故嚴飭山郡各處雖有京關無臣營知委則捉囚京差俾不得擅斫而自今以後除非宮闕陵廟修補創建所用及其他筵稟草記外一竝防塞雖廟堂亦毋得擅自許斫之意請定式施行矣關東大政卽蔘與松而已此道臣莅任未幾先擧松政有此狀聞臣固喜之而惟其末端措辭大失藩臣之體年前因道臣徐鼎修狀啓廟堂覆奏定式而訓局待變船材氷庫藏氷所入外都庫木物國用所需許斫私養山已成年例稟定者外未聞有私自發關矣道臣慮或法久解弛更請申明定式則可也至以雖廟堂毋得擅自發關仰請者揆以事面萬萬未安曾在先朝有一藩臣以申飭廟堂重被論責此不可以一時失言而置之當該道臣金載瓚從重推考俾知有朝廷體統何如上曰依爲之雖之爲言難免妄發緘辭從重推考俾從來梗生之流習稍知向熟之方可也致仁曰臣於都庫木物事常以爲悶當初許斫木物其數過多數十年間雖自廟堂剋減其半而以一年所用之需較諸一年許斫之數則猶未免夥然俄已言于戶判使之細加商量更爲減數矣上曰依爲之徒有減數之名未見令行之效則奸僞當自如矣申飭戶判指一詳定俾無循襲之弊可也出擧條致仁曰此執義李師濂所啓也以爲在昔仁廟朝先正臣文成公李珥承統子景臨除拜敎官自是而後殿郞禁都無礙差擬便成已例矣辛丑以後屢降承傳至有何拘地處之敎而掌銓之地拘於時格無人擧行官享久闕恩數未究請下詢廟堂錄用一款指一定式矣先正是吾東之大賢朱子後一人也以先正之裔已至七八代之久而敎官禁都等職始亦無礙除擬則到今拘於近例惜一寢郞臣則常以爲不必然矣況何拘地處聖敎卓越而銓官之尙此因循未免太局先正後孫中小成者令該曹許擬寢郞以示朝家拔例調用之意先正之祠久闕官享主祀之孫亦除守令俾奉香火何如上曰依爲之出擧條致仁曰國朝寶鑑卽百代尊奉徵信之書也別編載故忠臣忠簡公尹棨事實而曰建祠江都又曰江都士民等以丙子死節人金尙容李尙吉沈誢李時稷尹棨宋時榮尹烇具元一等立祠腏享云云而今其祠獨忠簡不與焉是可怪也忠簡之罵賊不屈無愧於唐之巡遠而其所殉節不在於江都故江都諸人祠享時或有議論之不同而不爲竝享歟久遠之事有不敢詳然寶鑑所載旣如彼明白則事當一體腏享而忠烈祠則曾無他處殉節人竝享之例今不可遽議當初士民之論蓋緣忠簡之居生與策名皆在江都又斥和於其時故也而忠正公洪翼漢亦嘗居生於江都有遺墟記跡之碑其妻及子與子婦立節皆在江都至蒙棹楔之典以忠正大節尙無一間祠院於此土實爲欠典臣意則許令以忠正忠簡別爲一祠而合享之待士林營建特爲宣額一以遵寶鑑記載之文一以示朝家崇奬之方恐合事宜臣於建祠宣額之請常所難愼而此則絶異他人故敢達矣上曰別院固好而事巨力綿完就未易忠簡雖非本土殉節之人生斯長斯與忠正無異況以竝享本祠旣載寶鑑兩臣竝令合享忠烈祠可也出擧條致仁曰前監役宋煥箕事有今日入侍稟處之命矣俄於閤外伏見傳敎臣不勝欽仰煥箕學行精篤曾入薦剡別無更抄之擧誠如聖敎分付該曹陞六調用仍處以抄選之列何如上曰依爲之出擧條致仁曰科場紙好本有朝禁而近漸蕩然陞庠尤甚競相侈靡紙貴轉加實爲窮儒難支之弊故臣嘗再次捧甘嚴飭而伊後聞之庠製猶有其弊日昨泮試依舊尙侈主試者不徒不禁從以許之云廟堂之令亦不行於此等小事而甚事可爲乎殊涉寒心前大司成李時秀罷職懲後何如上曰依爲之出擧條致仁曰畿伯瓜期已屆而賑政姑未了畢且聞本營與各邑倉舍之役一時竝擧千餘間修改事工甚鉅不可付之生手限畢賑畢役間姑爲仍任何如上曰外此穀簿釐正等政俱非時月內了畢之事依卿所奏仍任更待下敎差代可也出擧條上命御史入侍賤臣承命出與御史沈晉賢偕入進伏上命晉賢進前讀奏封書及書啓訖上曰吏兵判進前覆奏可也蓍東曰此全羅道暗行御史沈晉賢書啓也潭陽前府使洪配浩政出吏鄕害及民邑停退還米之濫數混捧各樣穀物之那移作錢米代租千餘石之加數還作俱係不法已作錢中結錢防納餘錢二千五百餘兩亦無歸屬盡爲私用罪狀請令攸司稟處全州前判官李宜耆政令多錯施措失宜各樣米太之勒價加捧私賑租牟之空殼成塵已極可駭富民租排巡接濟當有數百包之餘而用牟蓄租俱極可駭罪狀請令攸司稟處爲辭兩守令御史旣已封庫而論其所犯不可罷黜而止潭陽前府使洪配浩全州前判官李宜耆竝令該府拿問定罪何如上曰依爲之出擧條蓍東曰雲峯縣監韓光迪捧糴之時用杖太過班戶平民一例棍治濫杖之罪不可以善賑有所容貸爲辭高山縣監李義逸吏事太略公務半委吏鄕官隷以村閭爲家四隣以不治爲目宜施譴責之典爲辭當該兩守令竝罷黜何如上曰依爲之出擧條蓍東曰順天府使兪漢謨治送家眷約己捐廩俵災三十結之自當不使民知公賑外飢口及流乞之自備接濟者至於一千二百餘口之多該府使之殫誠賙救宜有褒嘉之典待道臣畢賑狀啓追後稟處何如上曰領相之意何如致仁曰以書啓所論觀之雖有微貶之語糴政賑政俱爲可尙矣上曰治績別無可觀云而賑政誠勤如此依爲之出擧條蓍東曰茂朱府使徐侃修礪山府使曺命楫南原府使李勉基淳昌郡守洪守榮錦山郡守李運永珍山郡守尹㬘龍潭縣令沈逵玉果縣監李種徽求禮縣監李敬裕谷城縣監林夏喆任實縣監徐有豐長水縣監李象鼎鎭安縣監鄭必淳參禮察訪金致光濟原察訪崔時淳獒樹察訪安邁權災年賑政擧皆殫誠或略褒而無特異之聞或少毁而無顯疵之著竝置之何如上曰依爲之出擧條蓍東曰光陽縣監許溟不挈家累斷其衙料分賑之時穀物精準醬粥豐足家輸千緡錢換貿雇馬租以爲自備之資爲辭該縣監之出私財而賑窮民誠爲可尙合有論賞之典待道臣畢賑狀聞追後稟處何如上曰依爲之致仁曰不挈家累斷其衙料固可尙而至於家取千緡換貿雇租近要譽而有後弊矣上曰卿言好矣論賞一款置之可也出擧條蓍東曰監司沈頤之才優誠殫荒政得要錙銖不差於災賑錢穀流通於山沿列邑憚其聰察民力紓於撫摩爲辭而道臣事體與他自別今姑置之何如上曰依爲之出擧條蓍東曰湖西京畿道臣守令察訪沿路聞見略略論列而旣非優績且無顯疵竝姑置之何如上曰依爲之出擧條蓍東曰全羅道暗行御史沈晉賢書啓中所論列閫帥中軍營將邊將竝令兵曹稟處何如上曰依爲之出擧條履素曰卽見其書啓則左水使許任爲政則軍民俱便律己則校吏知戢糶糴賑濟雖多有可褒之語而所管宜松山在在童濯幾無寸靑至於奸民之鉅斷斧斫亦復任他云則松政專係於水使軍國之需亦自不輕不可以一二治績有所容恕當該水使許任拿問定罪何如上曰依爲之出擧條履素曰全羅監營中軍韓命祺全州營將閔百履順天營將郭禎垕防踏僉使金昌謙蟾津別將洪禹範雖各有嘉奬之啓而別無表異之績竝姑置之何如上曰依爲之出擧條履素曰忠淸監營中軍金敬身公州營將申光復等此是沿路聞見而亦無別般可稱之褒亦爲置之何如上曰依爲之出擧條履素曰全羅左水使今當差出而擬望之人乏少他道防禦使竝擬何如上曰依爲之出擧條有隣曰適因言端敢此仰達矣松政一事關係不輕而至於湖南則以戰船之用木釘朔數太近斧斤相尋矣年前前左水使臣姜五成慨然於斯應旨狀聞遵用嶺制代以鐵釘昔之三十六朔改槊今爲八十四朔通計四年之間所得爲萬餘株伊時特以井田先一區之義先行於左水營所屬而今則行之數年有利無害措置諸節已就頭緖云又令湖南右沿倣用此例仍爲遍行於畿湖之地則松政裨益無大於此下詢大臣處之何如上曰領相之意何如致仁曰左沿鐵釘已有成效可驗則分付右沿遵用此例次次遍行其於松政所益誠大矣上曰筵退後更考文跡後日次對稟處可也出擧條有隣曰適因言端又此仰達矣扶安地邊山松田卽巡營所管而船材家材素有名稱矣挽近以來漸致童濯事之寒心莫此爲甚前後道臣非不另飭於禁養播種之節而終無茂密之效者每以政府屯稅爲口實年前因前縣監林錫喆之筵奏行會本道論理狀聞而伊時道臣以原田加耕之互相參錯所居民戶之無他生理難於一竝陳廢以致因循抛置若無別般變通則松政無復舊之道臣意則邊山所在政府屯田中加耕六十四結零趁卽陳廢分付道臣一遵舊例定爲經界禁養播種等事別爲定式嚴立科條政府加耕稅則較年定摠自賑廳給代恐合事宜下詢大臣處之何如上曰領相之意何如致仁曰均堂所奏儘好如是然後禁養之法嚴矣上曰依爲之出擧條致仁曰淳昌寺僧軍門納紙之弊今見繡衣書啓誠可矜悶昨年廟堂覆奏不許革罷而只令增價者蓋念軍門事勢而在事面則未免苟簡矣到今旣知其爲弊此極則何可無變通乎自今以後三軍門寺僧所納之紙一竝革罷以其元價自軍門市貿以用之意分付何如上曰向來回啓之定以增價尙以爲未妥今以革罷爲定事面甚正大依此爲之可也出擧條在簡曰時御所及慶熙宮雨漏處修改以初三日擧行事啓下矣動駕隔日事或非便初九日卯時爲吉云以此日時退行何如上曰依爲之出擧條上曰政官牌招開政出榻敎上曰禮曹判書鄭昌聖許遞出榻敎命退諸臣以次退出